  Майя Бывальцева Удмуртиысь 11-тӥ классэз йылпумъясь 23 пиналъёс нырысетӥ огъя кун экзамензы понна 100 балл басьтӥзы. Со сярысь «ВКонтакте» мерлыко вотэсысь «Государственная итоговая аттестация в Удмуртии» огинын ивортэмын. Географияя экзаменын куинь пиналъёс 100 балл люказы: Ижкарысь 40 номеро школаын дышетскись, Пичи Пургаысь 1 номеро школаын дышетскись но Санкт-Петербургысь школаез азьвыл аръёсы йылпумъям но татын экзамен сётэм одӥг адями. Литературая экзаменын 100 балл басьтӥзы: Ижкарысь гуманитарной лицейын, 11, 57, 68, 74 номеро школаосын, лингвистикая 25 номеро лицейын, Кузебай Герд нимо йӧскалык гимназиын, Кияса ёросысь Лутоха школаын, Якшур-Бӧдьяысь гурт гимназиын, Яр ёросысь Пудем школаын, Можгаысь 8 номеро гимназиын, Сарапулысь 21 номеро школаын дышетскисьёс но Воткаысь лицеез азьвыл аръёсы йылпумъям мурт. Информатикая экзамензэс вылӥ баллы сётӥзы сизьым выпускникъёс: Ижкарысь 41 номеро лицейын, 24 номеро ИТ-лицейын, экономикая но математикая 29 номеро лицейын (2 адями), «Школа-30» естественно-гуманитарной лицейын, 86 номеро гуманитарно-юридической лицейын но Италмасысь элькун лицей-интернатын дышетскисьёс. Тодэ вайытом, география, литература но информатика тодметъёсъя огъя кун экзаменъёс 3-тӥ пӧсьтолэзе ортчизы, тодон-валанъёссэс 2 сюрс 334 пиналъёс эскеризы. Тегъёс: Дышетон Ижкар Удмуртия ЕГЭ экзамен пиналъёс  